23. ΑΠΟΦΑΣΙΣ ΥΠΟΥΡΓΩΝ ΟΙΚΟΝΟΜΙΚΩΝ ΚΑΙ ΒΙΟΜΗΧΑΝΙΑΣ Αριθ. Ε. 3554 δις της 25 Απρ./20 Μαΐου  1964 (ΦΕΚ Β' 185) Περί τρόπου πιστώσεως πράξεων προσωρινής ατελείας επί διαθέσεων προϊόντων της εγχωρίου βιομηχανίας εις δικαιούχα ατελείας πρόσωπα. Έχοντες υπ' όψιν: α)Τας διατάξεις του Νομ. 4607/1930, περί τροποποιήσεως διατάξεων των περί Τελωνειακών δασμολογίου Νόμων, β)τας διατάξεις του Νομ. 2861/1954, περί μέτρων ενισχύσεως της εξαγωγής βιομηχανικών και άλλων εγχωρίων προϊόντων, γ)τας διατάξεις του άρθρ. 4 του Νομ. 3215/1955, περί προτιμήσεως των προϊόντων της εγχωρίου βιομηχανίας και δ)τας διατάξεις του άρθρ. 6 του Νομ. 4171/1961, περί λήψεως γενικών μέτρων δια την υποβοήθησιν της αναπτύξεως της οικονομίας της χώρας, αποφασίζομεν. Άρθρ.1.-Προϊόντα της εγχωρίου βιομηχανίας κατασκευαζόμενα εκ πρώτων υλών εισαχθεισών εκ της αλλοδαπής επί προσωρινή ατελεία δύνανται να διατίθενται εις δικαιούχα ατελείας πρόσωπα και επί τη διαθέσει αυτών να πιστούται η οικεία πράξις προσωρινής ατελείας. Άρθρ.2.-Δια την πίστωσιν της πράξεως προσωρινής ατελείας, κατά την εν άρθρ. 1 περίπτωσιν δέον όπως υποβάλλωνται εις την αρμοδίαν Τελωνειακήν Αρχήν της εισαγωγής των πρώτων υλών α)αίτησις του εργοστασιάρχου, εν η δέον να περιέχωνται άπαντα τα στοιχεία αυτού (είδος επιχειρήσεως, επωνυμία έδρα, διεύθυνσις κλπ.) λεπτομερής περιγραφή κατ' είδος, ποσόν, βάρος κλπ. των διατεθέντων ειδών, την τιμήν αυτών κατά μονάδα μετά μνείας ότι εις αυτήν δεν περιλαμβάνονται οι δασμοί και λοιποί φόροι ως και τον αριθμόν των πράξεων προσωρινής ατελείας των πρώτων υλών, β)αντίγραφα των οικείων τιμολογίων δυνάμει των οποίων διετέθησαν προϊόντα των εις τους δικαιούχους ατελείας και γ)υπεύθυνος δήλωσις των δικαιούχων ατελείας εις διπλούν εις την οποίαν θα αναφέρωνται η παραλαβή των προϊόντων, περιγραφή τούτων και αι διατάξεις βάσει των οποίων ούτοι απολαύουσιν ατελείας και η χρήσις και ο σκοπός δια τον οποίον προορίζονται. Άρθρ.3.-1.Επί τη βάσει των κατά το άρθρ. 2 δικαιολογητικών και αφού η αρμοδία Τελωνειακή αρχή, εφ' όσον έχει εξουσιοδοτηθή αποφανθή ότι το εις ο διετέθησαν τα είδη πρόσωπον απολαύει ατελείας δι' όμοια προϊόντα εισαγόμενα εκ του  εξωτερικού πραγματοποιείται η πίστωσις της πράξεως προσωρινής ατελείας. Το δεύτερον αντίτυπον της υπευθύνου δηλώσεως θα καταχωρήται ως παραστατικόν ατελούς εισαγωγής δια την παρακολούθησιν της χρησιμοποιήσεως των ειδών δι' ον σκοπόν διετέθησαν. 2.Επί περιπτώσεων καθ' ας δια την χορήγησιν των δασμολογικών απαλλαγών τυγχάνουσιν αρμόδιαι έτεραι, των Τελωνειακών, αρχαί προς πίστωσιν των προσωρινών ατελειών θα υποβάλληται σχετική απόφασις των αρμοδίων τούτων αρχών εκδιδομένη αιτήσει του ενδιαφερομένου εργοστασιάρχου ή του δικαιούχου ατελείας προσώπου. Άρθρ.4.-Επί περιπτώσεων διαθέσεως προϊόντων, των οποίων αι χρησιμοποιηθείσαι πρώται ύλαι και η ποσοστιαία αυτών αναλογία καθορίζονται δια χημικής αναλύσεως των ετοίμων τούτων προϊόντων, προ πάσης παραδόσεως εις τα δικαιούχα ατελείας πρόσωπα, ο ενδιαφερόμενος εργοστασιάρχης δι' αιτήσεώς του θα ειδοποιή την αρμοδίαν Τελωνειακήν αρχήν, η οποία πάραυτα θα ορίζη Τελωνειακόν όργανον προς διενέργειαν δειγματοληψίας δια την επ' αυτών ενέργειαν χημικής αναλύσεως κατά την υπό των κατ' ιδίαν αποφάσεων περί καθιερώσεως προσωρινών ατελειών, διαγραφομένην διαδικασίαν. 